Twee kandidate vir nuwe Britse premier aangewysLiz Truss en Rishi Sunak is in die wedloop om die nuwe Britse premier te word. (Foto: Tolga Akmen/Daniel Leal/AFP) Die twee kandidate wat in die wedloop is om Boris Johnson as die nuwe Britse premier te vervang is Woensdag aangekondig ná die vyfde en finale ronde stemmery onder konserwatiewe lede van die parlement afgehandel is. Die minister van buitelandse sake, Liz Truss, en die voormalige minister van finansies, Rishi Sunak, sal teen mekaar meeding totdat die nuwe premier op 5 September aangekondig word. Ongeag die uitkoms hiervan, is Brittanje óf sy eerste Indiese premier óf sy derde vroueleier gewaarborg. Penny Mordaunt, minister van handel, is Woensdag uit die wedloop gehaal toe sy die minste stemme onder konserwatiewe lede van die parlement ontvang het. Sunak het egter sy voorsprong behou en 137 stemme gewen, terwyl Truss tweede gekom het met 113 stemme. Mordaunt het uitgetree met 105 stemme. Sunak en Truss sal nou hul voornemens vir die land aan die konserwatiewe partylede stel wat die nuwe leier en premier ná ŉ verkiesingstryd in Augustus sal aanwys. Sunak se bedanking as minister van finansies vroeër vandeesmaand het gehelp om die uittrede van Johnson te bespoedig. Johnson het Woensdag tydens sy laaste sessie in die Laerhuis amptelik uitgebuig deur te sê: “Hasta la vista!” Johnson het ook sy opvolger aangemoedig om “belasting te verminder en te dereguleer waar jy kan om dit [Brittanje] die beste plek te maak om te woon en in te belê”.